时间:2017-06-06 17:13:56
Shapre shat jat sha jang grai myit htum
nngai, shapre kung wa jang shat ma shagu
shapre shat jat hkrai sha ra nna, laning mi
go sun ko hkai ton ai shapre ru yong sa dan
di se ai, hpang shani hkai sun sa yang sa mu
nna, maichyu kawa lasik hte hkan shachyut
gayat ai mana sha kau sai. Dinghku nkau
hta jat sha na hpa nan nlu mat jang, lagum si
hte lamai si pyi jat sha ra ma ai. Nta masha
ni gat rai la shani grai grai puba nna sa tam
wa ai gat rai go, gat shani ta maga mi singga
hpa-na manat, ta maga mi go dohkrong
lang rai hkra gat de gun sa wa yang, ajum
majap mari ai hta lai nna, n-gu asing mi lu
mari wa ai shani go grai gabu rai sai. Dai
majo n-gu go nta ting a asak matut na sumri
rai nga ai. Shing rai dui annau ni shat hko ai
mu jang grai daru ru re. Ashan sha na ngu ai
go myit pyi n myit gui ai bungli re, galang
lang dui gadu hka gap wa, sharu htu wa rai
jang chyu she shan mu sha ai. Dai prat hta
go-nyen hkan wa langai mi sat sha yang,
kungsi de chyen mi no sa gyau kau ra nga
ai, wa rem yang mung masum mali ning
rem yang she sat sha ram nga ai. Naimam
mung ya na zon rai ai nli gaja n lu ai majo,
mare masha ni shaning ting ting jom shakut
tim, n lo sha hkro nga ai, laning mi shakut
nna jom shu la lu ai mam go, shata manga
kru du wa ai hte sha ma sai, hozoshe na
mam hkai kyin ai hte rai nga yang she,ahku
hku nna shat mung bai gawat sha rai grai
jamjau nga ai. Raitim nta ko ajum majap
sha lu jang go, simai simo go nau nmyit pu
nga ai, sun hkan hkai ton ai simai ni di sha
ai hta lai nna, nam de shabying, wa-lai ni
mung grai jong nga ai majo myit nhtum ga
ai.Ngai mung gumra tam sa let u gap wa
nna si htu htu sha, ginhtong ta du jang
hkauna hpaze gata hkan na shu hkui wa rai
ai hpe ya daini du hkra marit shingran no
mu to nngai.
Jong lung ai ten hta, hpun hta wa shat
di rai ai mu ni go bungli madung rai nga ai.
Bum ga hpun hta go loi ai, raitim, washat go
krung de sa di la ra ai majo, lapu hpe hkrit
ra ai, htingra ta shang wa ai majo, lapu hpe
hkrit ra ai, htingra ta shang wa jang, lapu ni
maling gata hkan agatsi sha hpum rong nga
ai, n dum ai sa hkra dat jang achye mana na
tsang ra ai. Bai lam mi go krung hkan magui
tsamat nau jong nna grai sadi yak ai. Lani
mi ngai Shong yan Bok hte Hka-htum krung
de wa shat di sa yang,tsamat maling de
hkon bang mat wa nna,man ting bum mat
nngai. Nam hkan hkom yang ahkri gawa na
mung tsang ra ai, ngai go ahkri hta grai n
ram nngai, ndum ai ahkri hpun hkan sa jum
hkrup jang, lahkong masum ya du hkra man
hkan aron to nga chye ai. Ngai krung de
shang hkrit jang, Zau Hpan yannau ni hte
Hka-la hkyet makau na prang kong hkan
hkrungmu makrung sa di, dai mung wa ni
hpe ayan jo jang nsha ya maai, dai majo
ngai go wa shat di ra jang grai myit htum
nngai.
Gumra rem ai ten na jang dingsi ngoi
ai nsen ko sha pyi nta na gumra re chye ai
hta n-ga, lago hka ko yu dat ai hte gumra gara
maga de yong mat wa ai re hpe chye ai,
gumra hkyi ko yu nna mung madu a gumra
rai nrai chye yu shapro ai hte rau, hkom mat
wa ai gade daram na sai hpe mung chye lu
ai. Gumra rem yang, galang lang go n yak
sha mu tam ai, galang lang go mu tam tim
nta de n lu gau wa hkro ai, gumra hte gasat
hkat nna gade lang she hkrap kau yu sangai.
Gumra ni ganing nhten non ai shani go, nam
maling de hprong mat wa, tsam mari lu gau
shapro la jang, lagat kong lam numshe de
bai di gumtong mat rai n wa hkro ai. Laban
du jang Num salun yang de nga mung sa yu
nngai, nga sa tam yang marang htu jang maling
gata de hkrai lagyim mat chye ai, ajan
ja jang go lahkyot gata de walu sa hpun ai
majo tam loi nga ai hte maren, galoi mung
ajum sa jo ai makau hkan she nga ma ai.
Mangai ta du jang u mung gon sa ra ai.
Madung go laban du jang she sa ai, nye a
dui yi hkan mahkam grai hkam ton ai, nam
u amyu myu re grai lu hkam nu ai, madung
go mam, hkainu lagu sha ai yu hpe hkam ai
ga re, gaja wa yu n lu hkam ai lani mi pyi
nnga yu ai. Ngai mayu e yu shan hpe grai
matsat ai, dui yu hpe ahpyi hte akan la kau
nna garap ko noi jahkro ton ai hpang, ju sha
yu yang manu mana mu ai wa she rai nga
hka.
zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn lua_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn